טור מנוקד אורח חיים תצו
וְאָנוּ שֶׁעוֹשִׂין שְׁנֵי יָמִים, כָּל מַה שֶׁאָסוּר בָּרִאשׁוֹן אָסוּר גַּם בַּשֵּׁנִי.
וּמְנַדִּין עָלָיו לְמִי שֶׁמְּזַלְזֵל בּוֹ, וְאִם הוּא צוּרְבָא מֵרַבָּנָן אֵין מַחְמִירִין לְנַדּוֹתוֹ אֶלָּא מַלְקִין אוֹתוֹ.
וּלְעִנְיַן מֵת לְבַד הוּא חָלוּק שֵׁנִי מִן הָרִאשׁוֹן, כַּאֲשֶׁר יִתְבָּאֵר בְּעֶזְרַת הַשֵּׁם.
וְכֵן לִכְחוֹל הָעַיִן - אַף עַל פִּי שֶׁאָסוּר בָּרִאשׁוֹן אֶלָּא עַל יְדֵי גּוֹי, אֶלָּא אִם כֵּן יֵשׁ בּוֹ סַכָּנָה, בַּשֵּׁנִי מֻתָּר אֲפִילוּ עַל יְדֵי יִשְׂרָאֵל אַף עַל פִּי שֶּׁאֵין בּוֹ סַכָּנָה. וּבְיוֹם טוֹב שֵׁנִי שֶׁל רֹאשׁ הַשָּׁנָה אָסוּר – אִם לֹא עַל יְדֵי גּוֹי אוֹ שֶׁיֵּשׁ בּוֹ סַכָּנָה.

וְהִנְנִי מְסַדֵּר הִלְכוֹתָיו עַל סֵדֶר תִּקּוּן הַמַּאֲכָל: צֵידָה, זִמּוּן, וּשְׁחִיטָה, וְהֶפְשֵׁט, וּמְלִיחַת הָעוֹר וְהַחֲלָבִים, וּלְקִיחַת הַבָּשָׂר, וְעֵצִים הָרְאוּייִן לְהַסָּקָה, וְתִקּוּן הָאֵשׁ וְהַתַּבְשִׁיל.
וְסֵדֶר הַפַּת: מְדִידַת הַקֶּמַח, וְהַרְקָדָה, וְלִישָׁה, וְהַפְרָשַׁת חַלָּה, וְתִקּוּן הַפַּת וַאֲפִיָּתוֹ, וְהֵסֶּק הַתַּנּוּר.
וּמַכְשִׁירֵי אֹכֶל נֶפֶשׁ, וְאִסּוּר בִּשּׁוּל לַכְּלָבִים וּלְגוֹיִים, וּבֵיצָה שֶׁנּוֹלְדָה בְּיוֹם טוֹב, וְכִבּוּי הַפְּתִילָה וְהַדְלָקָתָהּ.
וְהַגּוֹי הַמֵּבִיא דּוֹרוֹן לְיִשְׂרָאֵל, וּמַה מְשַׁלְּחִין בְּיוֹם טוֹב, וְהֶתֵּר קְנִיָּה מִן הַחֶנְוָנִי, וְעִנְיָן הַהוֹצָאָה וְטִלְטוּל, וּמֵת בְּיוֹם טוֹב, וְעֵרוּבֵי תַּבְשִׁילִין וַחֲצֵרוֹת.